ฝากเหรียญเสียเงิน
โดย...ชัตน์วรี (shewarat@hotmail.com)
19 ม.ค. 2559

โดย...ชัตน์วรี ([email protected])
มีคนคงสงสัยว่าดอกเบี้ยเงินฝากต่ำมากๆ ต่อไปในอนาคต ถ้าฝากเงินกับธนาคารพาณิชย์แล้วมีโอกาสที่ธนาคารจะคิดค่าธรรมเนียมการฝากเงินแทนการจ่ายดอกเบี้ย
 ในปัจจุบันการฝากเงินเหรียญกับธนาคารพาณิชย์จะต้องเสียค่าธรรมเนียม ซึ่งแต่ละธนาคารพาณิชย์คิดค่าบริการไม่เท่ากัน เนื่องจากมีต้นทุนการให้บริการเพิ่มขึ้น
ธนาคารแห่งประเทศไทย (ธปท.) ก็อนุญาตให้ธนาคารคิดค่าบริการการฝากเงินเหรียญได้ แต่ต้องประกาศให้ลูกค้ารับทราบโดยชัดเจน เพราะต้องเข้าใจว่าการให้บริการเหล่านี้มีต้นทุนในการปฏิบัติงาน ซึ่งธนาคารบางแห่งที่กำหนดวันเวลาที่จะรับฝากเหรียญ
จากข้อมูลของเว็บไซต์ของธนาคารแห่งประเทศไทย (ธปท.) ได้มีการเผยแพร่ข้อมูลเรื่องค่าธรรมเนียมรับฝากเงินเป็นเหรียญกษาปณ์ พบว่า ธนาคารกรุงเทพคิดค่าธรรมเนียมการฝากเงิน 1% ของมูลค่า ธนาคารกรุงไทยฝากเงินไม่เกิน 2,000 บาท ไม่คิดค่าบริการ ส่วนยอดเงินฝากที่เกิน 2,000 บาท คิดค่าธรรมเนียม 1% ของยอดเงินฝาก ส่วนธนาคารกสิกรไทยไม่เกิน 500 เหรียญ ไม่คิดค่าธรรมเนียมตั้งแต่ 501 เหรียญขึ้นไป คิดค่าธรรมเนียม 1% ของมูลค่ารวม 
นอกจากนี้ ยังมีอีกหลายธนาคารที่คิดค่าบริการรับฝากเงินเหรียญ 2% ของมูลค่าที่ฝาก เช่น ธนาคารกรุงศรีอยุธยาคิดค่าธรรมเนียม 2% ของมูลค่าที่ฝากหรือแลก เงินทั้งหมดตั้งแต่ 100 เหรียญขึ้นไป ธนาคารทหารไทย ธนาคารเกียรตินาคิน ธนาคารทิสโก้ คิดค่าบริการ 2% ของมูลค่ารวมหรือของยอดเงินฝากส่วนที่เกิน 100 บาท และธนาคารไทยพาณิชย์ ฝากเงินเหรียญตั้งแต่ 200 เหรียญขึ้นไป อัตราค่าบริการ 2% ของจำนวนรวมมูลค่าเหรียญขั้นต่ำ 20 บาท
ส่วนธนาคารออมสินหากฝากเหรียญตั้งแต่ 3,000 บาทขึ้นไป คิดค่าธรรมเนียม 1% ส่วน ธนาคารอาคารสงเคราะห์(ธอส.) หากรับฝากหรือแลกตั้งแต่ 100 เหรียญขึ้นไป คิดค่าธรรมเนียม 3%
ทางออกผู้ที่มีเงินเหรียญมากไม่อยากจะเสียค่าธรรมเนียมการฝาก ก็อาจจะไปให้แม่ค้าตลาดสด หรือร้านสะดวกซื้อแลกแต่ปัจจุบันร้านสะดวกซื้อก็พยายามที่จะออกแคมเปญให้ใช้บัตรเติมเงิน เพื่อลดภาระต้นทุนการบริหารเงินเหรียญ